作者:元稹
標題:捉捕歌
內容:捉捕複捉捕，莫捉狐與兔。狐兔藏窟穴，豺狼妨道路。道路非不妨，最憂螻蟻聚。豺狼不陷阱，螻蟻潛幽蠹。切切主人窗，主人輕細故。延緣蝕dw櫨，漸入棟樑柱。梁棟盡空虛，攻穿痕不露。主人坦然意，晝夜安寢寤。網羅布參差，鷹犬走回互。盡力窮窟穴，無心自還顧。客來歌捉捕，歌竟淚如雨。豈是惜狐兔，畏君先後誤。願君掃梁棟，莫遣螻蟻附。次及清道塗，盡滅豺狼步。主人堂上坐，行客門前度。然後巡野田，遍張畋獵具。外無梟獍援，內有熊羆驅。狡兔掘荒榛，妖狐燻古墓。用力不足多，得禽自無數。畏君聽未詳，聽客有明喻。蟣蝨誰不輕，鯨鯢誰不惡。在海尚幽遐，在懷交穢汙。歌此勸主人，主人那不悟。不悟還更歌，誰能恐違忤。